Darbėnų paminklinė kompozicija partizanams

Monumentalus kryžius ir paminklinės plokštės Darbėnų valsčiuje kovojusiems ir žuvusiems Kardo rinktinės partizanams, Darbėnų valsčiaus tremtiniams bei NKVD–MVD–MGB Darbėnų poskyrio pastate nužudytiems žmonėms atminti yra šiaurės vakarinėje Kretingos rajono savivaldybės teritorijos dalyje, Darbėnuose (Darbėnų seniūnija), sklypo Turgaus a. 4 kieme, Dubupio upelio dešiniajame krante.

Atminimo vieta 
Memorialinės kompozicijos centre stovi monumentalus kryžius, kurį ratu juosia 3 paminklinės plokštės.

Kryžius medinis, kryžmiškas, ornamentuotas, su lieto metalo Nukryžiuotojo skulptūra. Viršūnės ir pečių galai ąžuolų gilės pavidalo. Šonus puošia pridėtiniai stilizuoto augalinio motyvo ornamentai. Kryžmą juosia tuščiaviduris nimbas su 4 kiauraraščiais Gediminaičių stulpais.

Prie kryžiaus pritvirtinta stačiakampė memorialinė lentelė su įrašu: 

„ŽUVĘ UŽ LIETUVOS LAISVĘ 64 PARTIZANAI 1944 1953“.

Paminklinių plokščių postamentai stačiakamapiai, akmenų mūro, link memorialinės kompozicijos vidurio žemėjančia viršutine plokštuma. Prie visų trijų plokštumų pritvirtinta po keturkampę metalinę atminimo lentą su užrašais:

„Šiame name 1944-1950 m. buvo KGB ir milicijos būstinė. Čia buvo ruošiamos baudžiamosios akcijos, pasmerkiami žmonės tremčiai ir žūčiai“; 

„Čia buvo nukankinti ir žuvo Juozas JONUŠAS, Adomas VAIČEKAUSKAS, Adolfas ALMINAS, Aleksas JONKUS ir kankiniai, kurių vardų dar nežinome. Mes lenkiame galvas prieš jūsų kančias“; 

„Kas daro neteisybę, susilauks bausmės už savo neteisumą ir nebus žiūrima asmens. Iš Apaštalo Pauliaus laiško kolosiečiams. Kol. 3, 11-25“.

Paminklinės teritorijos plotas – 40 m². Kryžiaus aikštis – 4,8 m, pečių plotis – 2,96 m.

Istorija 
Šiame sklype, buvusio NKVD-MVD-MGB Darbėnų valsčiaus poskyrio būstinės kieme, stribai pamesdavo Darbėnų valsčiuje nukautų partizanų kūnus. 

1992–1993 m. tiesiant požemines komunikacijas ir 1998 m. vykdant archeologinius tyrimus kieme buvo aptikti 3–4 neidentifikuotų partizanų palaikai. Vieno asmens palaikai rasti su surištomis už nugaros rankomis ir kontrolinio šūvio į pakaušį žymėmis.

Atminimo vieta patenka į valstybės saugomą regioninio reikšmingumo lygmens kultūros paveldo objekto u. k. 22435 – Darbėnų NKVD-MVD-MGB pastato, kuriame buvo kalinami ir kankinami kovotojai už Lietuvos laisvę, teritoriją.

Pirmosios paminklinės plokštės Darbėnų apylinkės tremtiniams ir žuvusiems partizanams atminti buvusios NKVD-MGB būstinės (Darbėnų apylinkės ligoninės) kieme buvo įrengtos 1992 m. Darbėnų apylinkės tarybos pirmininko Rimanto Kviklio iniciatyva. Projekto autoriai – dailininkė Rita Gorodeckienė ir architektas Alfredas Gytis Tiškus. Monumentalus kryžius partizanų užkasimo vietoje pastatytas 2000 m. Jo statybos iniciatoriai – Lietuvos laisvės kovų dalyviai Julijonas Mickus ir Adolfas Kontrimas (kryžiaus autorius). 

Ruošiantis buvusio Darbėnų apylinkės ligoninės pastato privatizacijai, abi atminimo vietos 2006 m. buvo apjungtos į vieną memorialinę kompoziciją, kurią projektavo architektas Alfredas Gytis Tiškus.

Šaltiniai 

 Aldona Karečkaitė. Paminklas rezistentams – galvos skausmas valdžiai. – Pajūrio naujienos – 2003 m. birželio 10 d.

Nuorodos 
 Paminklas Darbėnų valsčiaus NKVD–MVD–MGB poskyrio pastate nužudytų gyventojų atminimui
 Buvę NKVD-MVD-MGB pastatai. Darbėnų miestelis, Turgaus g. 4 

Kretingos rajono paveldas
Paminklai Lietuvos partizanams